INGไม่ขายกองทุนให้คนสหรัฐ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — บลจ.ไอเอ็นจี เดินตามนโยบายแม่ แก้ไขโครงการกองทุนทั้งหมด ไม่ขายให้คนสหรัฐ เหตุขั้นตอนเยอะ ต้องรายงานข้อมูลหักภาษีลูกค้าส่งกลับสหรัฐ
นายแกรนท์ ไบเล่ย์ กรรมการ บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า กองทุนเปิด ไอเอ็นจี ไทย ตราสารหนี้เอเชีย (INGFIF) ได้แก้ไขโครงการโดยจะไม่ขายหน่วยลงทุนให้แก่คนสหรัฐอเมริกา เพื่อให้เป็นไปตามนโยบายของไอเอ็นจี กรุ๊ป ที่จะไม่ดำเนินธุรกรรมทางหลักทรัพย์กับคนสหรัฐอเมริกา โดยไม่เสนอขายหรือจัดสรรหน่วยลงทุนให้แก่คนสหรัฐอเมริกา ซึ่งการแก้ไขโครงการดังกล่าวได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้ว โดยจะมีผลตั้งแต่วันที่ 12 เม.ย. 2553 เป็นต้นไป
อย่างไรก็ตาม การแก้ไขโครงการจะมีผลบังคับใช้อีก 90 วัน นับจากประกาศนี้ได้ถูกเผยแพร่ ทั้งนี้ในช่วงเวลาระหว่าง 90 วันนี้ ผู้ถือหน่วยลงทุนที่มีความประสงค์จะขายคืนหน่วยลงทุน บริษัทจัดการจะไม่คิดค่าธรรมเนียมการขายคืนหน่วยลงทุน
ทั้งนี้ บลจ.ไอเอ็นจี ได้แก้ไขโครงการดังกล่าวกับทุกกองทุนภายใต้การบริหารของบริษัท หลังจากทางไอเอ็นจี กรุ๊ป เริ่มทยอยให้บริษัทในกลุ่มแต่ละประเทศดำเนินการเมื่อมีความพร้อม
ด้านผู้บริหาร บลจ.รายหนึ่งให้ความเห็นว่า การห้ามขายหน่วยลงทุนให้แก่คนสหรัฐของ บลจ.ไอเอ็นจี ไม่ถือว่าเป็นเรื่องใหม่ เนื่องจากเท่าที่ทราบทางซิตี้แบงก์ ธนาคารเอชเอสบีซี และธนาคารสแตนดาร์ดชาร์เตอร์ดก็ไม่เสนอขายหน่วยลงทุนให้คนสหรัฐมาหลายปีแล้ว เนื่องจากกฎหมายประเทศสหรัฐอเมริกากำหนดไว้ว่าหากคนสหรัฐอเมริกาที่อยู่นอกประเทศ เมื่อไปซื้อขายหน่วยลงทุนที่สถาบันการเงินใดๆ แล้วได้ผลตอบแทนงอกเงยขึ้น ทางสถาบันหรือหน่วยงานนั้นๆ จะต้องรายงานข้อมูลและหักภาษีของผู้ลงทุนสหรัฐแล้วนำเงินส่งกลับประเทศสหรัฐด้วย
“ในแง่ปฏิบัติแล้วถือว่ายุ่งยากที่สถาบันการเงินจะต้องทำข้อมูลต่างๆ แล้วนำเงินส่งคืนให้สหรัฐ ทำให้สถาบันการเงินหลายๆ แห่งก็ไม่อยากมีภาระส่วนนี้ ซึ่งคนสหรัฐเองก็เข้าใจเรื่องเหล่านี้ดี ทำให้เมื่อมีเงินก็จะส่งกลับประเทศตัวเองมากกว่า” แหล่งข่าวเปิดเผย